ועדת הפנים ואיכות הסביבה, כנסת 16, פרוטוקול מספר 332, 2004-12-06 12:45

יורי שטרן: מועצה אזורית נחל שורק טוענת שמפלים אותה לרעה בחלוקת המשאבים.

יורי שטרן: מי מייצג את נחל שורק?

אלי אסקוזידו: אני.

יורי שטרן: רציתי להגיד לך שהחומר שאתם מגישים עשוי היטב.

אלי אסקוזידו: תודה רבה.

אלי אסקוזידו: יש שני דברים בנחל שורק שהם בטוח טובים: האחד הוא הכנת חומר והאחר הוא שכשאנשים באים אלינו לביקור אנחנו מכבדים אותם יפה, אז אתם מוזמנים לקיים ישיבה אחת במועצה אזורית נחל שורק.

יורי שטרן: מה הגבולות שלכם?

אלי אסקוזידו: מצומת ראם עד גדרה, עד פסי הרכבת של ירושלים-תל-אביב, אזור יסודות, צומת כנות- -

יעקב ליצמן: על זה אתה מבקש רק שני מיליון שקל?

יורי שטרן: תל-נוף שייך לכם?

אלי אסקוזידו: כן, חלק קטן מאוד.

אלי אסקוזידו: הטייסים לא אצלי, הם בגבעת ברנר, יש להם הרבה כסף.

אלי אסקוזידו: הם מקבלים 100% ארנונה ממשרד הביטחון, ואני מקבל רק 30% כי הם פעם היו עירוניים, ואנחנו לא היינו עירוניים אז אנחנו מקבלים רק 30%.

אלי אסקוזידו: נחל שורק היא מועצה יחסית קטנה שעומדת בפני התפתחות ב- 3 השנים הקרובות מ- 3000 נפש ל- 12 אלף; הרחבה של כל היישובים ובנייה של יישוב קהילתי ביד-בנימין שבו השיווק החל והמכרזים יצאו.

אלי אסקוזידו: לפי הלשכה המרכזית לסטטיסטיקה היישוב הוא באשכול מספר 2 בדירוג הנמוך ביותר מבין כל המועצות האזוריות, והמצב הסוציו-אקונומי הוא מאוד נמוך.

אלי אסקוזידו: רוב האוכלוסייה יוצאת שואה שבאה מאירופה- -

יעקב ליצמן: זאת אומרת קבוצה מבוגרת.

יורי שטרן: מה זה, מושבים?

אלי אסקוזידו: קיבוץ חפץ חיים, והיתר הם מושבים.

יורי שטרן: ואחר-כך מושבים לא חפצי חיים?

אלי אסקוזידו: כולם חפצי חיים, אבל חפצי חיים בצניעות.

אלי אסקוזידו: במועצה אזורית נחל שורק לא תראה וילות ולא טלוויזיות בבתים ואולי גם לא מחשבים; הכול צנוע ופשוט, וחלק מהמדרג של הלשכה המרכזית לסטטיסטיקה מתחשב בדברים האלה.

אלי אסקוזידו: האנשים פשוטים, ולכן גם לא צועקים, לא שורפים צמיגים.

יורי שטרן: למה המועצה היא בחתך סוציו-אקונומי נמוך?

אלי אסקוזידו: כי המצב הסוציו-אקונומי נמוך; ההכנסה לנפש היא מאוד נמוכה, יש הרבה ילדים.

יורי שטרן: השאלה היא למה כי אתם בכל-זאת במרכז הארץ.

אלי אסקוזידו: המקום הגיאוגרפי לא קובע את המצב של האוכלוסייה.

אלי אסקוזידו: אנחנו בדיוק בין מחוז דרום למרכז.

אלי אסקוזידו: צומת ראם הוא הגבול בין המחוזות, אז הקו התיאורטי לא קובע את המצב, לצערי.

אלי אסקוזידו: המשפחות בעלות הרבה ילדים, ולכן המצב הוא קשה.

אלי אסקוזידו: בגלל המצב הקשה במדינה ובגלל התוכניות הכלכליות והקיצוצים בקצבאות הילדים המצב נהיה יותר קשה.

אלי אסקוזידו: בדף מספר 12 אני מראה את נתוני הארנונה.

אלי אסקוזידו: פוטנציאל הגבייה שלנו מ- 1996 עד 2004 הוא 100%.

אלי אסקוזידו: כלומר מה שמותר לנו לגבות, מה שאנחנו גובים פלוס ההנחות שאנחנו נותנים לפי חוק, נותן סך-הכול 100%.

אלי אסקוזידו: זאת אומרת, אנחנו גובים את מלוא הארנונה, אבל מ- 1996-1997 אנחנו עולים בגביית ארנונה ממקורות שלא גבו מהם בעבר ארנונה.

אלי אסקוזידו: לא התוספו דברים, אבל יש דברים שלא גבו מהם ארנונה – ממשרד הביטחון בעיקר – ופוטנציאל הארנונה עלה, ואנחנו יעילים.

ניסן סלומינסקי: מה זה טור המספרים בצד ימין, סכומים או בני-אדם?

אלי אסקוזידו: סכומים.

ניסן סלומינסקי: אחוזי גבייה הם לא סכומי כסף, אלא כמות האנשים שמשלמים.

אלי אסקוזידו: הלבן הוא פוטנציאל הגבייה, והוא 100%; התכלת הוא סך-הכול הגבייה.

אלי אסקוזידו: מענק משרד הפנים עומד על כמעט 8 מיליון שקל, וב- 2004 אנחנו עומדים על פחות מ- 5 מיליון שקל.

אלי אסקוזידו: זו ירידה דרסטית ובעייתית.

יורי שטרן: בישיבה הקודמת שהייתה ארוכה מאוד דנו על שינוי גבולות, על אי שוויון במקורות ההכנסה; על כך שבמספר מועצות אזוריות יש אזורי תעשייה - -

אלי אסקוזידו: אצלנו זה הפוך, אין כלום.

אלי אסקוזידו: אצלנו יש רק תושבים וקצת משרד הביטחון.

יורי שטרן: כי רוב היישובים העירוניים שבסביבה אינם יישובים חלשים.

אלי אסקוזידו: גם המועצות האזוריות בסביבה, כמו חבל יבנה, גדרות, גן נווה, ברנר – כולם במצב סוציו-אקונומי 10.

יורי שטרן: אז איך נוצרה הבועה שלכם?

אלי אסקוזידו: כולם דתיים, ניצולי שואה, אוכלוסייה צנועה ופשוטה שמקורות ההכנסה שלה והיכולות שלה היו מצומצמים.

אלי אסקוזידו: המחסור קורה משום שמקורות ההכנסה נמוכים, החינוך עולה הרבה כסף, יש המון בעיות רווחה שנופלות כל הזמן, וכל זה נופל על הרשות, אז הרשות צריכה להתמודד עם כל הדברים האלה.

אלי אסקוזידו: בפרמטרים הרגילים מדינת ישראל לא מסוגלת לתת פתרון למועצות שנמצאות בקצה העליון או בקצה התחתון, היא יותר קולעת למרכז.

אלי אסקוזידו: לכן מי שנמצא בקצה התחתון הוא בבעיה.

אלי אסקוזידו: יש לא מעט מועצות אזוריות שיש להן פוטנציאל גדול לתעשייה, והן יכולות לגבות ארנונה, ובזה הן מכסות את מקורות ההכנסה; אצלנו המצב לא כזה.

יעקב ליצמן: כל הוויכוח שלך כרגע הוא על 1.5 מיליון שקל?

יעקב ליצמן: זהו?

אלי אסקוזידו: כן, אנחנו צנועים, לא 20 מיליון, ולא כלום.

יעקב ליצמן: אז למה צריך לדבר כל-כך הרבה?

יעקב ליצמן: 1.5 מיליון שקל זה שטויות.

אלי אסקוזידו: אני מצרף לכאן סיכום של משרד הפנים.

אלי אסקוזידו: ישבתי עם מנהל המחוז, ד"ר שוקי עמרני, ובדף מספר 4 בסעיף 6 הוא כותב: "יחד עם זאת לאור התפתחות מצבה הכספי של המועצה מתבקש סיוע של 2 מיליון שקל מרזרבת השר.

אלי אסקוזידו: סוכם כי הנושא ייבדק על-ידי המחוז".

אלי אסקוזידו: זאת-אומרת שהמחוז ממליץ על 2 מיליון השקלים, והוא יבדוק את זה עם השר.

אלי אסקוזידו: כמובן, דיברנו עם השר ולא קיבלנו, לצערי, תשובה- -

יעקב ליצמן: קיבלתם "לא", או לא קיבלתם תשובה בכלל?

אלי אסקוזידו: בכתב לא קיבלנו, כמובן, תשובה, ובעל-פה קיבלנו "לא".

יורי שטרן: למה זה 2 מיליון שקל?

יורי שטרן: אני רואה פה טבלאות של רווחה וחינוך, והפערים בין ההכנסות לבין ההוצאות נראים גדולים מהסכום שאתה מבקש.

אלי אסקוזידו: הם נראים גדולים, אבל מקורות ההכנסה ביחס למקורות ההוצאה הכלליים של המועצה כדי שהיא תוכל לתת את רמת השירותים הסבירה – לא שירותים של סביון – זה הסכום שחסר כדי לאזן את השירותים ביישובי המועצה.

אלי אסקוזידו: אנחנו לא רוצים להתעשר, ולא מחפשים לתת לאנשים דברים שאפשר לחיות גם בלעדיהם.

אלי אסקוזידו: אנחנו לא רוצים מותרות, אנחנו רוצים את המינימום.

אלי אסקוזידו: בעיות התיקים ברווחה עלו בשנה האחרונה פי שניים.

אלי אסקוזידו: רואים את זה בדף מספר 15.

אלי אסקוזידו: קשה להתמודד עם הדברים האלה.

אלי אסקוזידו: למשל, לראש ישיבה שגר במושב בני-ראם יש 16 ילדים; הוא נמצא בניתוח להשתלת לב בגרמניה, וכבר 4 חודשים הוא ואשתו לא נמצאים בארץ, ואני במקרה מטפל ב- 16 הילדים האלה.

אלי אסקוזידו: קצבת הילדים שהוא מקבל היום היא 2200 שקל ל- 16 ילדים, כשמתוכם 13 ילדים הם למטה מגיל 18.

יעקב ליצמן: כמה קיצצו לו?

אלי אסקוזידו: קיצצו לו מ- 8000 שקל ל- 2200 שקל.

אלי אסקוזידו: משפחה כזאת שאין לה מה לאכול, והיא נופלת כולה על המועצה - -

יעקב ליצמן: תגיד לביבי.

אלי אסקוזידו: אנחנו לא מחפשים איך לסדר את המדינה, וזה לא תפקידנו, אנחנו לא יודעים איך עושים את זה.

אלי אסקוזידו: אנחנו יודעים איך לתת את השירותים לתושבים.

אלי אסקוזידו: אנחנו מבקשים בסך—

אלי אסקוזידו: הכול מתקציבים שקיימים במשרד הפנים מרזרבת השר, שרק לפני יומיים 11 רשויות במחוז קיבלו ממנה כסף.

אלי אסקוזידו: אנחנו מבקשים כסף כדי לתת את השירותים המינימליים כדי שיחיו בכבוד.

יורי שטרן: תודה.

יורי שטרן: משרד הפנים, בבקשה.

יורי שטרן: מה שמך, ומה תפקידך?

סמי טלאוי: אני סגן ממונה מחוז המרכז.

יורי שטרן: זאת אומרת אצל שוקי עמרני.

סמי טלאוי: כן.

סמי טלאוי: נחל שורק כרשות היא מהטובות במחוז- -

יורי שטרן: מבחינת ההתנהלות שלה.

סמי טלאוי: מבחינת ההתנהלות, מבחינת ביצוע הפרויקטים, ביצוע המטלות.

סמי טלאוי: נכון שהמלצנו לשר להעניק למועצה אזורית נחל שורק 2 מיליון שקל.

סמי טלאוי: כבוד השר והמנכ"ל עבדו לפי קריטריון מסוים- -

יורי שטרן: לא מקצועי.

סמי טלאוי: ---של רשויות מקומיות שלא נכללו בתוכנית ההבראה, והסיוע היה כפונקציה לקיצוץ שהיה במענק.

סמי טלאוי: ב- 2004 הונהגה שיטה חדשה לפי דוח סוארי- -

יעקב ליצמן: אבל הכול היה נכון עד יום רביעי.

יעקב ליצמן: ביום רביעי כשהשר הלך הביתה וחילק את מה שהוא חילק הוא לא עבד לפי קריטריון.

יעקב ליצמן: זאת-אומרת שעה לפני ששר הפנים עזב את המשרד הוא חילק כסף – ג'ובות – לכל המקורבים, ואז המשרד לא אמר שהוא הלך לפי כל מיני פרמטרים, הוא חילק איך שהוא רצה.

יורי שטרן: לא היה זמן ללכת לפי פרמטרים.

יעקב ליצמן: לא היה?

יורי שטרן: הוא הלך לפי ניחושים.

סמי טלאוי: היו שתי חלוקות - -

יעקב ליצמן: עכשיו אתה אומר משהו אחר – שתי חלוקות.

סמי טלאוי: החלוקה הראשונה קיבלה מיליון שקל- -

אלי אסקוזידו: 500.

סמי טלאוי: 800 אלף.

אלי אסקוזידו: לא, 300 זה יום ירושלים.

סמי טלאוי: גם 2 מיליון שקל כלל את יום ירושלים.

אלי אסקוזידו: לא, לא כלל.

סמי טלאוי: כלל.

אלי אסקוזידו: לא כלל.

אלי אסקוזידו: תאמין לי, סמי, אם אני אומר אני יכול להוכיח.

אלי אסקוזידו: זה לא כלל, אם היה כולל היה למעלה מ- 2 מיליון שקל.

אלי אסקוזידו: אני לא מבקש דברים שלא מגיעים לי.

אלי אסקוזידו: 300 אלף שקיבלנו זה יום ירושלים, זה כסף ייעודי שעבר אלינו תמורת דיווחים, ומשרד הפנים תורם כל שנה לאירוע "ההתיישבות מצדיעה לירושלים" שאני מארגן, וזה לא שייך למענק, זה כסף שהלך ליום ירושלים.

יעקב ליצמן: סמי, כמה אתה מוכן לתת?

יעקב ליצמן: בוא נשמע.

אלי אסקוזידו: הוא מוכן לתת 2 מיליון, אין לו בעיה, הוא בסדר.

סמי טלאוי: קודם כל, זה לא בסמכותי, זה בסמכות משרד הפנים.

יורי שטרן: תתייחס לשאלה אחרת:

יורי שטרן: לעומת מועצות אזוריות אחרות מגיע לנחל שורק לקבל את התוספת של 2 מיליון שקל?

סמי טלאוי: לפי הנתונים גרידא: מספר התושבים והקיצוץ במענק, מה שקיבלו מתאים להם.

סמי טלאוי: יש מועצות אזוריות שקיבלו מענק של 10 מיליון שקל ב- 2003 אחרי הקיצוץ הקודם, והיום הן מקבלות בקושי 2 מיליון שקל.

אלי אסקוזידו: אבל ההכנסות העצמיות שלהן גבוהות מאוד, כי יש להן מקורות הכנסה.

סמי טלאוי: אני אומר לך, השר והמנכ"ל הלכו לפי שני הקריטריונים האלה.

סמי טלאוי: פרטנית על מצב השוק אני לא יכול להגיד לך כי אלה לפחות הקריטריונים שהופצו במדינה- -

יורי שטרן: אחד זה מהמענק- -

סמי טלאוי: גודל הקיצוץ ואי כניסה לתוכנית ההבראה.

סמי טלאוי: רשויות טובות שעם עוד עזרה קטנה הן יכולות להתאזן בעקבות הקיצוץ.

יורי שטרן: אז למה סכום באמת די מצחיק של 1.5-2 מיליון שקל שחסרים למועצה שמתנהלת היטב לא מועבר?

יורי שטרן: אם אנחנו הולכים לפי הכלל שיש לעודד את אלה שיודעים לנהל את העניינים, וגם כשמשאביהם דלים הם בכל-זאת סוגרים את החודש נכון, למה סכום מאוד צנוע אי-אפשר היה לתת לפי הקריטריון הזה?

סמי טלאוי: כי לכאורה אם כל השנים הוא לא היה מקבל את העזרה הזאת הוא היה כמו חלק מהרשויות שנמצאות בגירעונות, והיה צריך להיכנס לתוכניות הבראה - -

קריאה: אז אתם רוצים שזה יהיה?

יעקב ליצמן: אתה בוכה- -

ניסן סלומינסקי: אתה מעניש אותם?

סמי טלאוי: אני אומר שלכאורה השר מחלק את הרזרבות שלו לפי קריטריונים שהוא קובע.

ניסן סלומינסקי: מהם הקריטריונים?

סמי טלאוי: אמרתי לך, רוב המועצות האזוריות קיבלו את הכסף כי הן לא בתוכניות הבראה, והקיצוץ פגע בעיקר בהן.

יורי שטרן: אני לא הבנתי.

יעקב ליצמן: גם אני לא.

יעקב ליצמן: אני מבין רק שפה אחת: כמה אתה נותן?

יעקב ליצמן: כל השאר מיותר.

יעקב ליצמן: יש לי בכיס ספר שלם על תירוצים, לכל אירוע יש לי תירוץ אחר: למה כן באתי, למה לא באתי, חשבתי שנבוא ונשמע שניתן מיליון וחצי- -

סמי טלאוי: ---

יורי שטרן: זה לא הוא מחלק.

יורי שטרן: אתם כמחוז- -

סמי טלאוי: המחוז כבר המליץ לשר- -

ניסן סלומינסקי: לתת.

סמי טלאוי: השר מצא לנכון לתת חצי מיליון שקל- -

ניסן סלומינסקי: כמה אתם המלצתם?

אלי אסקוזידו: 2 מיליון שקל.

ניסן סלומינסקי: אם כך הישיבה מיותרת.

ניסן סלומינסקי: אנחנו צריכים לקבל החלטה שאנחנו פונים לשר ביותר מהמלצה, מה יש יותר?

ניסן סלומינסקי: דרישה?

יורי שטרן: קריאה.

ניסן סלומינסקי: קריאה?

ניסן סלומינסקי: זה המקסימום שהוועדה יכולה?

ניסן סלומינסקי: במילה הכי חזקה שהוועדה יכולה, למלא את המלצת המחוז ולהעניק למועצה האזורית נחל שורק 2 מיליון שקל מענק שר.

יורי שטרן: מה אומר משרד האוצר?

ערן פולק: בסיס הבעיה הוא שנחל שורק היא מועצה אזורית קטנה, ומלבד הקיצוץ במענקי איזון היא נפגעה גם מהיישום של גדיש שמבטל את יתרון הקוטן שהיה בנוסחה הקודמת.

יעקב ליצמן: לכן קיצצתם.

יורי שטרן: יתרון לקוטן.

ערן פולק: יתרון הקוטן שהיה בנוסחה הקודמת.

ערן פולק: המעבר לגדיש מבטל את זה.

ערן פולק: זו מועצה טובה, ואני לא נתקלתי בה- -

יעקב ליצמן: לא שמעת עליה, סימן שהכול טוב.

ערן פולק: שמעתי עליה.

אלי אסקוזידו: שמע דברים טובים, אולי.

ערן פולק: זה אחד הפתרונות, זה המצב שקיים במשרד הפנים, אבל זה סמכותו של השר- -

ניסן סלומינסקי: כמה יש ברזרבת השר?

ערן פולק: תקציב 2004 היה 150 מיליון.

ניסן סלומינסקי: כמה נשאר נכון להיום, אתה יודע?

ערן פולק: לא.

ניסן סלומינסקי: מי כן יודע?

ערן פולק: משרד הפנים.

ניסן סלומינסקי: מה פירוש, האוצר לא יודע כמה הם מוציאים?

ערן פולק: אני לא חשב, אני יודע מה התקציב, מה הוציאו בפועל אני לא יודע.

אלי אסקוזידו: לא הוציאו הכול.

ערן פולק: מתוך 150 מיליון אני מעריך ש - -

ניסן סלומינסקי: הרזרבה הזאת עוברת לשנה הבאה?

ערן פולק: לא.

קריאה: הולך לאיבוד.

ניסן סלומינסקי: הולך לאיבוד?

יורי שטרן: אני יכול לכתוב בסיכומי הוועדה שאנחנו מבקשים מממלא מקומו של שר הפנים לממש את המלצות הדרג המקצועי במשרד הפנים ובמשרד האוצר?

ערן פולק: כן.

ערן פולק: אני לא מתערב בנושא של רזרבת שר.

ניסן סלומינסקי: מי יכול להכפיל את רזרבת השר?

אלי אסקוזידו: המנכ"ל וראש הממשלה כממלא שר הפנים.

קריאות: ---

יורי שטרן: הוא עוד לא הגיע לשיאים של ברק.

יורי שטרן: לברק היו פעם 11 תיקים.

יורי שטרן: אין אבסורד יותר גדול מלהרוס את מה שמתפקד היטב, ואנחנו כל הזמן עושים את זה.

יורי שטרן: מדובר פה במועצה שלדעת כולכם מתנהלת יפה, והיא יכולה להידרדר כשאתה יוצר אפילו גירעון קטן, אבל כזה שאין דרך להתמודד אתו, והוא יוצר שורה שלמה של פנצ'רים ובלגן במערכת, ומה שמתנהל היטב מפסיק להיות כזה.

יורי שטרן: לכן גישתכם צריכה להיות עקרונית: במקומות שכסף קטן יכול לסייע, לשקם או להמשיך בניהול טוב של היחידות המוניציפליות המקומיות צריך לתת את הכספים האלה.

יורי שטרן: לא לפי נוסחה – הכול בלוף.

יורי שטרן: צריכה להיות הבנת החומר: אתה רואה דבר שעובד, חסר לו מעט בשביל להמשיך לעבוד בתנאים הקשים שלו – תן לו.

יעקב ליצמן: תגיד לו שבשנה הבאה זה יעלה לו יותר ביוקר.

יורי שטרן: בוודאי.

יעקב ליצמן: אם אתה מתחמק משנה אחת, שנה הבאה תשלם על זה ביוקר.

ערן פולק: בדיוק בשביל זה יש פתרון- -

ניסן סלומינסקי: חמור עומד, לפני שהוא נופל קצת להחזיק בו כדי שלא ייפול, כשהוא נפל – צריך כמה אנשים.

יורי שטרן: אני מבקש ממך, ערן, אל תהיה פסיבי.

יורי שטרן: אתה רפרנט לרשויות, תן גם המלצה שלך, תגיד שאתה כן חושב שנכון לסייע.

יורי שטרן: אתה לא מחליט כאן, מחליט משרד הפנים, אבל אם תהיה המלצה ממשרד האוצר זה לא יפריע ולא יזיק.

יורי שטרן: אתה יכול לתת את זה?

ערן פולק: לא נראה לי.

ערן פולק: אני לא מתערב בחלוקה.

יורי שטרן: לא מתערב.

יורי שטרן: אם ראש המועצה כותב לך מכתב ושואל האם זה נכון שהם מתנהלים יפה, אתה אומר לו: "כן"; האם הגירעון של 1.5-2 מיליון שקל יכול לגרום לנזקים כבדים?

יורי שטרן: ואתה אומר שלהערכתך המקצועית – כן.

יורי שטרן: אל תגיד - -

ניסן סלומינסקי: יש לנו בסך-הכול שבועיים וחצי שאחריהם כל מה שאנחנו עושים כאן אבוד.

ניסן סלומינסקי: אחרי זה כבר 2005, הכסף הזה לא נשמר.

ניסן סלומינסקי: לכן זה לא צריך להיות בדרך הזאת עד שהוא יחשוב, אלא לפנות בפנייה ישירה למנכ"ל משרד הפנים ולמנכ"ל משרד ראש הממשלה.

ניסן סלומינסקי: יכול להיות שמאחר שלגדעון בר-לב, מנכ"ל משרד הפנים אין שר הוא יהיה יותר קל, ואילן כהן שהוא בחור באמת טוב, ואם יש פנייה מסודרת ומראים לו שכך, אולי זו הדרך היחידה שאפשר לנצל את הזמן.

יעקב ליצמן: ניסן, זו פעם ראשונה שאני שומע שמשרד האוצר אומר שהוא לא מתערב.

יעקב ליצמן: אני לא שמעתי בשום דבר שהוא אומר שהוא לא מתערב.

ניסן סלומינסקי: למה?

ניסן סלומינסקי: לעצור הוא תמיד מתערב, להוסיף – לא.

ניסן סלומינסקי: אולי נוציא סיכום שייצא היום ישירות לשני המנכ"לים, ואנחנו ננסה לדבר אתם בטלפון.

יורי שטרן: גם לראש הממשלה כממלא מקום שר הפנים.

ניסן סלומינסקי: כן, לכן אמרתי למנכ"ל משרד ראש הממשלה אילן, אני מוכן לנסות לדבר אתו היום או מחר.

יורי שטרן: מהנתונים וממה שסיפרתם היום המצב שלכם מחייב פתרון יותר בסיסי.

יורי שטרן: אתם נשענים על מקורות הכנסה דלים מאוד, האוכלוסייה מתבגרת ובשיעור השתתפות קטן בכוח אדם - -

אלי אסקוזידו: הסברתי שתוך 3 עד 5 שנים האוכלוסייה תגיע ל- 12 אלף נפש, ויש לנו שני אזורי תעשייה לקראת אישורים.

אלי אסקוזידו: כלומר יש אור בקצה המנהרה, אני מעריך שתוך 3-5 שנים הרשות תוכל להתנהל בכוחות עצמה ללא עזרה.

ניסן סלומינסקי: או שילכו על איחוד רשויות שהיה פעם.

ניסן סלומינסקי: בזמנו רצו לאחד אותם עם חבל יבנה שהוא דתי, וזה יכול היה לתת פתרון כי חבל יבנה גדול וחזק.

ניסן סלומינסקי: אני לא רוצה להיכנס לזה שוב, בוא נפתור קודם כל את 2004.

יעקב ליצמן: כל התוכניות של האוצר להבראה, לאיחוד – הכול עולה ביוקר, פי שניים מעכשיו.

יעקב ליצמן: אני מקווה שעוד מעט נראה את הסיכום של משרד הדתות אחרי מה שהיה, ואתה תראה.

ניסן סלומינסקי: המטרה הייתה להוסיף כסף.

יורי שטרן: אין ספק.

ניסן סלומינסקי: בוא נוציא נוסח שנוציא מיד עכשיו.

ניסן סלומינסקי: ברגע שאני יודע שזה יצא אני מוכן לדבר לפחות עם אילן כהן.

ניסן סלומינסקי: אבל קודם נקבל את סיכום הישיבה.

יורי שטרן: זה מיד.

יורי שטרן: תודה.

ניסן סלומינסקי: שיהיה כתוב שם הסכום.

יורי שטרן: כן, 2 מיליון שקל.